Si Palui: Kapala Buntut
Waktu jam tujuh sampai jam sambilan inya di sakulahan mengajar. Maminta wan kepala sakulah supaya jadwal
SAKALINYA si Palui pintar mambagi jadwal. Waktu jam tujuh sampai jam sambilan inya di sakulahan mengajar. Maminta wan kepala sakulah supaya jadwal mangajar baisukan tarus. Maklum guru honor bulih haja maminta jadwal kaya itu. Jam sambilan ka atas inya ka kantur pambakal pulang bagawi.
”Umai Lui kaya apa ikam ini, bahanu di sakulahan, bahanu di kantur desa?” rawa Garbus ka Palui.
“Bisa-bisa maatur haja Bus ai. Segala sesuatunya disiasati, supaya sama-sama jalan. Antara mangajar wan jadi pegawai kanturan?” sahut Palui sambil maarit lihum.
“Aku kada kaya urang, tahu maujek haja. Palingan limbah maghrib urang datang minta urutakan awak, itu pang hingganya usaha?” jawab Garbus kada kaya urang.
“Nang panting cukup makan, cukup dipakai. Sahari-hari kada ta hutang-hutang ka urang lain atau tetangga,” ucap Palui mambisai Garbus.
Karana Palui ini guru honor, maka diumpatakan kapala sakulah mengikuti pelatihan bimbingan teknis penerapan dan pengisian nilai raport kurikulum 2013. Mau kada mau inya harus pintar jua mambuat aplikasinya. “Ikam harus pintar kaya guru lain jua Lui ai,’ ucap kapala sakulah.
“Siap, Pak.itu sudah pasti harus pintar kaya guru-guru lain jua,” sahut Palui mantap.
Limbah tuntung maumpati pelatihan itu, sakalinya kamariannya dipanggil pambakal gasan mengikuti pelatihan pendampingan dana desa nang andaknya di kantur kecamatan.. ”Ikam tiga hari Lui ai, mangikuti pelatihan cara pelaporan penggunaan dana desa, maka ikam nang kuharapkan banar,” ujar pambakal. Ngalih Palui baindah atau manulaknya.
“Apa bulih buat pambakal lah, ulun cuti dahulu jadi guru honor?” sahut Palui lihum.
Kada karasaan tiga hari mengikuti pelatihan di kantur kecamatan. Palui melapur ka pambakal, tapi muhanya pina masam.”Napa Lui maka takuringis limbah pelatihan?” takun pambakal.
“Saikit anai duit sakunya disangui panitia. Wan tiga kali makan iwaknya kapala buntut tarus, halus-halus ha pulang hirisannya, pungli banar, pambakal ai panitia pelatihan,” ujar Palui curhat ka pambakal.
“Mana dagingnya Lui? Kapala wan buntut tarus, itu banyak tulangnya. Itu pelatihan kada gratis Lui ai. Tiap kali makan ikam itu, anggarannya cukup makan sampai mariga, iwak ganal. Jadi jutaan bayar tiap satu peserta, para pambakal bayar ka panitia,” sahut pambakal manjalasakan.
“Itu kalu tahu camat, pasti sarik banar sidin ka panitia,” sahut Palui.
“Ayu ja, kita lihatakan dahulu, bila sekali lagi, hanyar kita lapurkan ka camat, atau Pak Wakil Wali, sidin sarik banar wan nang ngarannya pungli, mangutil-ngutil anggaran,” jawab pambakal gagarunum.
“Iya banar pambakal ai. Supaya nyaman jua buhan kami makanan nang umpat pelatihan kena,” sahut Palui, lihum pambakal. (aan)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn